CELEX: 32012R0016
Language: da
Date: 2012-01-11 00:00:00
Title: Kommissionens forordning (EU) nr. 16/2012 af 11. januar 2012 om ændring af bilag II til Europa-Parlamentets og Rådets forordning (EF) nr. 853/2004 for så vidt angår krav vedrørende frosne animalske fødevarer til konsum  EØS-relevant tekst

12.1.2012   
            
            
               DA
            
            
               Den Europæiske Unions Tidende
            
            
               L 8/29
            
         KOMMISSIONENS FORORDNING (EU) Nr. 16/2012
   af 11. januar 2012
   om ændring af bilag II til Europa-Parlamentets og Rådets forordning (EF) nr. 853/2004 for så vidt angår krav vedrørende frosne animalske fødevarer til konsum
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 10, stk. 1, og
   ud fra følgende betragtninger:
   
               (1)
            
            
               Ved forordning (EF) nr. 853/2004 er der fastsat hygiejnebestemmelser for animalske fødevarer gældende for ledere af fødevarevirksomheder. Fødevarevirksomhedsledere skal opfylde kravene i bilag II til nævnte forordning.
            
         
               (2)
            
            
               De erfaringer, der er gjort, siden forordning (EF) nr. 853/2004 begyndte at finde anvendelse, har vist, at opbevaring af animalske fødevarer er forbundet med visse vanskeligheder. Hvis datoen for første indfrysning blev angivet, ville det være nemmere for fødevarevirksomhedslederne at vurdere den pågældende fødevares egnethed til konsum.
            
         
               (3)
            
            
               Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (2) vedrører mærkning af fødevarer, der er bestemt til i uforandret stand at leveres til den endelige forbruger, samt visse aspekter i forbindelse med præsentationsmåde og reklame for sådanne fødevarer. Direktivet finder imidlertid ikke anvendelse på de forudgående fødevareproduktionsled.
            
         
               (4)
            
            
               Dertil kommer, at de kompetente myndigheders håndhævelse af forordning (EF) nr. 853/2004 har afdækket et behov for mere detaljerede krav vedrørende produktion og indfrysning af animalske fødevarer i de produktionsled, der går forud for levering af varen i uforandret stand til den endelige forbruger.
            
         
               (5)
            
            
               Bilag II til forordning (EF) nr. 853/2004 bør derfor ændres, så der indarbejdes krav vedrørende frosne animalske fødevarer.
            
         
               (6)
            
            
               Forordning (EF) nr. 853/2004 bør således ændres i overensstemmelse hermed.
            
         
               (7)
            
            
               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE FORORDNING:
   Artikel 1
   Bilag II til forordning (EF) nr. 853/2004 ændres som angivet i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. juli 2012.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. januar 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 139 af 30.4.2004, s. 55.
   
      (2)  EFT L 109 af 6.5.2000, s. 29.
   
      BILAG
      I bilag II til forordning (EF) nr. 853/2004 indsættes følgende som afsnit IV:
      
         »AFSNIT IV:   KRAV VEDRØRENDE FROSNE ANIMALSKE FØDEVARER
         
                     1.
                  
                  
                     I dette afsnit forstås ved »fremstillingsdato«:
                     
                                 a)
                              
                              
                                 slagtedatoen, når der er tale om hele, halve eller kvarte slagtekroppe
                              
                           
                                 b)
                              
                              
                                 datoen for nedlæggelsen, når der er tale om kroppe af vildtlevende vildt
                              
                           
                                 c)
                              
                              
                                 datoen for høst eller fangst, når der er tale om fiskevarer
                              
                           
                                 d)
                              
                              
                                 datoen for forarbejdning, opskæring, hakning eller tilberedning (alt efter hvad der er relevant), når der er tale om andre animalske fødevarer.
                              
                           
               
                     2.
                  
                  
                     For så vidt angår frosne animalske fødevarer til konsum skal ledere af fødevarevirksomheder, indtil fødevaren mærkes i overensstemmelse med direktiv 2000/13/EF eller anvendes til videre forarbejdning, sikre, at følgende oplysninger meddeles til den fødevarevirksomhedsleder, som fødevaren leveres til, samt efter anmodning til den kompetente myndighed:
                     
                                 a)
                              
                              
                                 fremstillingsdatoen og
                              
                           
                                 b)
                              
                              
                                 indfrysningsdatoen, hvis denne er forskellig fra fremstillingsdatoen.
                              
                           Hvis der er tale om en fødevare, der er fremstillet af flere forskellige råvarer med forskellig fremstillings- og indfrysningsdato, skal den tidligste fremstillings- og/eller indfrysningsdato (alt efter hvad der er relevant) oplyses.
                  
               
                     3.
                  
                  
                     Leverandøren af den frosne fødevare beslutter, i hvilken form oplysningerne skal meddeles, idet det dog er et krav, at de i henhold til stk. 2 krævede oplysninger klart og utvetydigt stilles til rådighed og gøres tilgængelige for den virksomhedsleder, som fødevaren leveres til.«